রাষ্ট্রপতি ভবনে জমকালো আয়োজনে অনুষ্ঠিত হল পদ্ম পুরস্কার ২০২৫

ওয়েব ডেস্ক: সোমবার, দিল্লির রাষ্ট্রপতি ভবনে এক মনোমুগ্ধকর অনুষ্ঠানে অনুষ্ঠিত হল পদ্ম পুরস্কার ২০২৫ (Padma Awards 2025)। এদিন রাষ্ট্রপতি দ্রৌপদী মুর্মুর হাত থেকে দেশের বিভিন্ন প্রান্তের বিশিষ্ট ব্যক্তিত্বরা পুরস্কার গ্রহণ করেন। নন্দমুরি বালাকৃষ্ণ, অজিত কুমার, শেখর কাপুর, অরিজিৎ সিং এবং রিকি কেজ-সহ একাধিক তারকা এই মর্যাদাপূর্ণ সম্মানে ভূষিত হন। প্রয়াত সংগীতশিল্পী পঙ্কজ উধাসকে মরণোত্তর সম্মান প্রদান করা হয়।

পদ্মভূষণ সম্মান অর্জনের জন্য এদিন উপস্থিত হয়েছিলেন বহু ভারতীয় তারকা। অন্ধ্রপ্রদেশের ঐতিহ্যবাহী সাজে মঞ্চে পা রাখেন নন্দমুরি বালাকৃষ্ণ, যাঁকে পদ্মভূষণ সম্মানে সম্মানিত করা হয়। একই সম্মানে ভূষিত হন দক্ষিণী সুপারস্টার অজিত কুমারও, যিনি অনুষ্ঠানে উপস্থিত ছিলেন ক্লাসিক স্যুট পরে। এছাড়াও কিংবদন্তি পরিচালক শেখর কাপুর এবং নৃত্যশিল্পী শোভনাও পদ্মভূষণ সম্মানে সম্মানিত হন। পঙ্কজ উধাসের মরণোত্তর সম্মান তাঁর স্ত্রী গ্রহণ করেন।

আরও পড়ুন: ‘ম্যাডাম সেনগুপ্ত’র পোস্টারে চমক, কবে মুক্তি নতুন ছবি?

অন্যদিকে সংগীতশিল্পী অরিজিৎ সিং এবং রিকি কেজ পদ্মশ্রী সম্মানে ভূষিত হয়েছেন। অনুষ্ঠানটি ইউটিউবে সরাসরি সম্প্রচার করা হয়, যেখানে দেশের নানা প্রান্তের ক্রীড়া, চিকিৎসা, ব্যবসা-সহ আরও বহু ক্ষেত্রে অবদান রাখা বিশিষ্টজনদের সম্মানিত হতে দেখা যায়।

উল্লেখ্য, জানুয়ারিতে পুরস্কার ঘোষণার সময় অজিত কুমার একটি আবেগঘন বিবৃতি দিয়েছিলেন, যেখানে তিনি লেখেন, ‘ভারতের রাষ্ট্রপতির কাছ থেকে পদ্ম পুরস্কার পেয়ে আমি গভীরভাবে সম্মানিত ও কৃতজ্ঞ। মাননীয় রাষ্ট্রপতি দ্রৌপদী মুর্মু এবং মাননীয় প্রধানমন্ত্রী নরেন্দ্র মোদীকে আমি আন্তরিক ধন্যবাদ জানাই। এমন স্বীকৃতি পাওয়া সত্যিই সৌভাগ্যের।’

শেখর কাপুরও এক্স-এ (X) পোস্ট করে নিজের অনুভূতি প্রকাশ করে লেখেন, ‘ভারত সরকার আমাকে পদ্মভূষণের জন্য নির্বাচন করেছে, এজন্য আমি কৃতজ্ঞ। এই সম্মান আমাকে ভবিষ্যতে আরও নিষ্ঠার সঙ্গে আমার শিল্পের সেবা করতে অনুপ্রাণিত করবে। ভারতীয় দর্শকদেরও কৃতজ্ঞতা জানাই, কারণ তাঁদের ভালোবাসাতেই আমি আজ এখানে।’

দেখুন আরও খবর: